Огњен Јарамаз (Крушевац, 1. септембар 1995) српски је кошаркаш. Игра на позицијама плејмејкера и бека, а тренутно наступа за Бајерн Минхен. Његов старији брат Немања такође се бави кошарком.

Биографија 
Као ученик основне школе "Јован Поповић", Јарамаз је кошарком почео да се бави са седам година у ОКК Јуниор, где га је тренирао наставник физичког васпитања, Бошко Вранеш. Године 2006. придружио се млађим категоријама Партизана. Почетак сениорске каријере означило је приступање Мега Визури у сезони 2012/13, али током ње није имао значајнију минутажу. Уследила је позајмица Смедереву 1953 током првог дела Кошаркашке лиге Србије 2013/14. где је имао запажену улогу и био најбољи стрелац те фазе такмичења, а пред почетак Суперлиге Србије 2014. вратио се у Мега Визуру. У сезони 2014/15. је бележио око 5 поена по мечу у АБА лиги да би од наредне 2015/16. сезоне просек порастао на 11 поена по мечу у истом такмичењу, а сличан учинак је имао и у сезони 2016/17. Учествовао је у највећем клупском успеху Меге када је освојен Куп Радивоја Кораћа 2016. године.

Лета 2017. године се пријавио и на НБА драфт где су га као 58. пика изабрали Њујорк никси за које је играо Летњу лигу. Међутим, тада су почели велики здравствени проблеми. Њујорк га је послао у болницу где му је дијагностикована плућна емболија због које је био ван кошарке неколико месеци. Тек што је почетком 2018. године опет заиграо за Мегу и почео да се враћа у форму, уследио је лом шаке због којег је морао на нову паузу. Вратио се тек у финишу домаће Суперлиге после чега је напустио Мегу. У јуну 2018. потписао је двогодишњи уговор са шпанским Сан Пабло Бургосом. Тамо је на 18 првенствених мечева у просеку бележио 6,4 поена за 14 минута на паркету. Дана 12. фебруара 2019. године Јарамаз долази у Партизан као позајмљени играч до краја такмичарске сезоне 2018/19. У јулу 2019. је раскинуо уговор са Бургосом, а наредног месеца се прикључио припремама Партизана за нову 2019/20. сезону. Са Партизаном је освојио један Суперкуп Јадранске лиге (2019) и два Купа Радивоја Кораћа (2019, 2020). По истеку уговора, на крају сезоне 2020/21, Јарамаз је напустио Партизан. Почетком јула 2021. године је потписао трогодишњи уговор са Бајерн Минхеном.

Са репрезентацијом Србије освојио је бронзану медаљу на Европском првенству до 20 година 2014. године. Са сениорском репрезентацијом Србије је играо на Европском првенству 2022. године.

Успеси

Клупски 
 Мега Лекс:
 Куп Радивоја Кораћа (1): 2016.
 Партизан:
 Суперкуп Јадранске лиге (1): 2019.
 Куп Радивоја Кораћа (2): 2019, 2020.

 Бајерн Минхен:
 Куп Немачке (1): 2022/23.

Појединачни 
 Најкориснији играч финала Купа Радивоја Кораћа : 2020.

Репрезентативни 
 Европско првенство до 20 година:  2014.
 Европско првенство до 20 година:  2015.

Референце

Спољашње везе 

 Профил играча на сајту АБА лиге
 Профил играча на сајту Евробаскет
 

Рођени 1995.
Спортисти из Крушевца
Српски кошаркаши
Плејмејкери
Бек шутери
Кошаркаши Мега баскета
Кошаркаши Мирафлореса
Кошаркаши Партизана
Кошаркаши Смедерева
Кошаркаши Бајерн Минхена
Пикови Њујорк никса на НБА драфту
Кошаркаши на Европском првенству 2022.